Nana apuseto

La Nana apuseto aŭ Nana salangano (Collocalia troglodytes, laŭ kio ankaŭ Kaverna apuseto) estas malgranda apuso de la genro Collocalia kaj unu el 11 specioj de la genro. Ĝi troviĝas kiel endemio en Filipinoj.

Ĝia natura vivejo estas tropikaj humidaj arbaroj de malaltaj teroj. Malpli ol 9 cm, ĝi estas la plej malgranda apuso de la mondo. Ĝi pezas nur 5 gramojn.

 Aspekto kaj taksonomio 
eBird priskribas tiun ĉi specion jene: "Malgranda, ordinara apuseto trovebla super arbaro de malaltaj teroj. Griza sube kun pli pala ventro, pli malhela gorĝo, kaj malhelaj makuloj sub la bazo de la antaŭa flugilo. Nigra supre kun distinga blanka bendo sur la pugo. Vosto kvadrata, kaj malhela sub la bazo. Nestumas en kavernoj, kie ĝi uzas eĥolokigon. Simila al Grizpuga apuseto, sed la Nana apuseto estas iomete pli malgranda, kun pli pura blanka pugobendo. Eldonas raspajn kriojn dumfluge."

Tiu ĉi specio estas monotipa.

 Ekologio kaj kutimaro 
Ĝi manĝas malgrandajn insektojn dumfluge. Formas malgrandajn grupojn dum manĝoserĉado.

Apusetoj, kiuj nestas en kompleta mallumo en kavernoj, povas uzi eĥolokigon, la kapablon poziciigi objekton per reflektita sono, uzata de aliaj bestoj kiel delfenoj kaj vespertoj. La reprodukta sezono varias laŭ insulo, sed kutime ene de la gamo de majo ĝis septembro.

 Habitato kaj konservado 
Ĉi tiu estas specio de malaltaj teroj, kiu troviĝas plejparte proksime al arbaroj kaj akvejoj.

La Internacia Unio por la Konservo de Naturo taksis ĉi tiun specion kiel malplej zorgigan specion, ĉar ĝi havas grandan teritorion kaj estas ofta. Tamen, ĝi havas malkreskantan populacion pro senarbarigo pro terkonverto, kontraŭleĝa arbohakado kaj brulterkultivado. IUCN (2018-08-07). Collocalia troglodytes: BirdLife International: The IUCN Red List of Threatened Species 2018: e.T22686504A130107820 (Report). International Union for Conservation of Nature. doi:10.2305/iucn.uk.2018-2.rlts.t22686504a130107820.en. 

 Referencoj 

 Chantler kaj Driessens, Swifts 
 Chantler, Phil & Driessens, Gerald (2000) Swifts: a Guide to the Swifts and Treeswifts of the World, 2a eld., Pica Press, East Sussex.
 Price, J. J., Johnson, K. P., & Clayton, D. H. (2004). The Evolution of echolocation in Swiftlets. Journal of Avian Biology 35(2), 135–143. doi: 10.1111/j.0908-8857.2004.03182.x
 Thomassen, H. A., Den Tex, R., De Bakker, M., & Povel, G. (2005). Phylogenetic relationship among Swifts and Swiflets. Molecular Phylogenetics and Evolution, 37(1), 264–277. doi: 10.1016/j.ympev.2005.05.010

Eksteraj ligiloj



Kategorio:Apusedoj
Kategorio:Birdoj de Azio
Kategorio:Birdoj de la Filipinoj